‘Lui, lui, telefoon …’ 55% van polisiestasies antwoord nie(Argieffoto) Navorsing van die DA wys dat net 44% van alle polisiestasies landwyd hul telefone beantwoord, 40% van stasies se nommers is verkeerd of buite werking en 15% van polisiestasies antwoord glad nie, al word daar twee minute lank probeer. “Dit beteken dat desperate mense wat dringend die hulp van hul plaaslike polisie benodig, aan hul eie genade oorgelaat word,” sê Andrew Whitfield, die DA se woordvoerder oor polisie. Hy sê die syfers is boonop net nog ŉ aanduiding dat die minister van polisie, Bheki Cele, vere voel vir Suid-Afrikaners se veiligheid. Die party ruk Dinsdag na die kantoor van die minister in Pretoria op om sy afdanking te eis. Die DA se opname wys die grootste probleem is oënskynlik in die Oos-Kaap, waar 18 van die 30 stasies wat die DA gebel het, se fone buite werking was en vier stasies ná twee minute steeds nie geantwoord het nie. “Dit beteken dat mense in die Oos-Kaap 73% van die 30 stasies nie in die hande sou kon kry indien hulle in dreigende gevaar was nie, of ŉ misdaad probeer aanmeld het,” sê Whitfield. Volgens die DA se opname vaar polisiestasies in die Wes-Kaap die beste: altesame 23 uit 30 stasies (77%) waar die steekproef gedoen is, het hul telefone beantwoord. Whitfield sê nege van die stasies wat tydens die opname gebel is, verskyn ook op die polisie se toptienlys vir moorde per stasie. Ses van die polisiestasies het glad nie foonoproepe beantwoord nie, of het nie ŉ werkende telefoonlyn gehad nie. Nege van die polisiestasies verskyn ook op die polisie se toptienlys vir verkragtingsvoorvalle. Ses van hierdie stasies het glad nie fone geantwoord nie of het nie ŉ werkende telefoonlyn gehad nie. “Die polisie is gebroke en moet reggeruk word. Indien polisielede nie eens in staat is om lede van die publiek se oproepe te beantwoord nie, hoe kan hulle misdaad doeltreffend beveg?” sê Whitfield. Hy sê die jongste misdaadsyfers bevestig, met ŉ toename in voorvalle van geweldsmisdaad, presies hoe gebroke die polisie is. “Bheki Cele het nou al keer op keer gewys dat hy liewer vir die kameras sal poseer terwyl hy alkohol in dreine afspoel, as om die kernprobleme binne die polisiediens te pak.” Whitfield sê die DA is siek en sat om te sien hoe Suid-Afrika onder “Cele se gebrek aan leierskap ly” en daarom word daar Dinsdag na sy kantoor opgeruk om die boodskap duidelik te maak dat sy kop moet rol.